
Анълатма. Къырымтатарджа яйынлар арасында 1930-нджы сенелери 
гъает меракълы ве салмакълы дергилерден «Эмель меджмуасы» сайыл- 
макъта. Ишбу дерги 1930-нджы сенеден башлап 1940 сенесине къадар не- 
шир этильди ве эпси олып 154 номери чыкъарылды. Нешир мевкъи Пазар- 
чыкъ шеэрчиги о заманда Романиянынъ теркибинде булунмакъта эди. 1930 
сенелериннъ сонъунаджек араб уруфатында чыкъарылып, сонъки он беш 
номери латин харфлери иле басылгъандыр. Дергининъ мундериджаты ве 
ёнелиши акъкъында логотипинде бойле изаат берильмекте: «Ильмий, эде- 
бий, ичтимаий ве икътисадий 15 куньлюк меджмуа. Месуль мудири — аву- 
кат Мюстеджип Аджы Фазыл». 

Дерги башкъа девлетте, СССР-ге къаршы олгъан девлетте, чыкъкъаны 
себебинден, сталин режимини сербест тенкъит этмеге имкяны олгъанын- 
дан, Къырымда кечирильген бутюн эгриликлер, акъсызлыкълар, зулумлар, 
яни «раскулачивание», зиялыларымызгъа ве дигер кадроларымызгъа къар- 
шы мутхиш репрессиялар, ольдюрювлер ачыкъ косьтериле ве сталинист- 
лерге къаршы лянетлер ягъдырыла эди. 

Иште, макъаледе булар иле берабер къырымтатар тилининъ инкишаф 
меселелери, эдебий тилимиз акъкъында дискуссиялар, эдебий парчалар ве 
эдебиятшынаслыгъымызнынъ базы ёнельме ёллары, фольклорымыз, тари- 
химиз ве тарихчилеримиз акъкъында сёз юрютильмекте. 


Анахтар сёзлер: Къырымтатар куньделик матбуаты, арабъязылы 


«Эмель» дергиси, 1930 сенелеринде иджат эткен къырымтатар языджыла- 
ры, къырымтатар фольклоры, эдебий тильнинъ шекилленмеси ве осьмеси. 

Меселенинъ актуаллиги. 1920-нджи сенелери миллий укюметимиз са- 
есинде янъыдан гурьлеп башлагъан миллий медениетимизде чокъ къый- 
метли къазанчлар эльде этильди. Къырымнынъ озюнде, Русие ве четэль 
окъув юртларында тасиль алгъан бир сыра аджайип зиялыларымызнынъ 
чокъ сыфатлы, квалификациялы, самимий хызмет Be арекетлери нетидже- 
синде къыскъа девир ичинде медений кучюмиз, интеллектуаль вариетимиз 
биркъач басамакъ даа юксельди. Бир чокъ илим адамларымыз, языджыла- 
рымыз, оджаларымыз, медений хадимлеримизнинъ къальп ве кучьлю HCTH- 
дат нуру, самимий чалышмалары, хызметлери иле халкъымызнынъ гъайып 
этильген яхут меджбурен къаранлыкъларда къалдырылгъан интеллектуаль 
вариетини ярыкълатып, джанландырып арекетке кетирмеге башладылар. 

Языкълар олсун, бу аджайип юкселиш чокъкъа сюрмеди. 1928 сенеси 
майыс 8 геджесинде Къырым укюметининъ реиси Вели Ибраимов иле бе- 
рабер Мустафа Абдуллаев сталинджилер тарафындан къуршун джезасына 
огъратылдылар. Булардан башкъа Къырым укюметининъ чешит юксек макъ- 
амларында булунгъан даа 15 адам чешит йыллыкъ шиддетли хапс джезасы- 
на укюм этильдиктен сонъ, большевизмнинъ энъ мутхиш ве къою тоталитар 
юваларында буюк хыз ве арарет алгъан вульгар социологизмининъ куфюр 
гъаелери Къырымгъа да авушып ат ойнатмагъа башладылар. Халкъымыз- 
нынъ асырларджа топлагъан медений вариети ёкъкъа чыкъарылып, оны 
сакъламагъа, осьтюрмеге ынтылгъан интеллигенциямызгъа исе, «буржуа 
миллетчиси», «дюнья империализмасынынъ агенти», «халкънынъ хаин душ- 
маны» киби иблисджесине ярлыкълар такъылып, бутюнчиклери сталинджи- 
лернинъ амансыз, аджымасыз репрессия дегирменине огърадылар. 

Эсас къысым. Табий, шу сенелери кечильмез демир чубукъларынен, 
тырнакъ-сачынаджек силялы миллионларджа аскерлернен хоралангъан 
большевиклер девлетинде вульгар социологизми маразы бийлеген матбуа- 
тымызгъа къаршы яхут альтернатив фикир бильдирген газет ве журналлар 
кесин оларакъ чыкъарылмады ве чыкъарыламады. 

Лякин тамам шу араларда, яни 1930 сенеси январь 1-ден башлап, Рома- 
нияда, Пазарчыкъта, башкъа сиясий ве социаль дурумда яшагъан семет- 
дешлеримиз къырымтатар тилинде «Эмель меджмуасы» адлы журналны 
чыкъармагъа башладылар. Дергининъ эсасчысы белли къырымтатар адво- 
каты Мюстеджип Улькюсал эди. Базы хаберлерге коре, янъы журналнынъ 
адыны андаки шаиримиз Мемет Ниязий (1878-1931) къойгъан. Дженктен 
эввельки аман-аман бутюн девринде «Эмель меджмуасы» араб харфлериле 
нешир этилип, эпси оларакъ 154 номери чыкъкъандыр. Ялынъыз 1939 се- 
неси 7-нджи (140) номеринден башлап метинлер латин уруфатында дердж 
этильди. Меджмуанынъ логотипинде мундеридже Be ёнелиши акъкъында 
бойле хабер берильмекте: «Ильмий, эдебий, ичтимаий ве икътисадий 15 
куньлюк меджмуа. Месуль мудири — авукат Мюстеджип Аджы Фазыл». 

Дергининъ 1-джи номериндеки «Ильк сёз»юнде язарларымыздан Умер Ха- 
лид бойле дей: «Романиянынъ, бильхасса Добруджа парчасында яшаян ве 
сайысы 180 бинъге чыкъкъан тюрклерин, фикир, илим Be икътисат ёлун- 
да бирликте яшадыкълары ватандашларындан чокъ гери къалдыкъларыны 
дюшюнерек, бир меджмуа чыкъармагъа ниет ве тешеббюс иттик. Бугунь 
чыкъмакъта олан тюркче газетлер хаджим итибарыле кучюк ве мундерид- 
жат итибарыле даа зияде хавадистен (хаберлерден) муреккеп олдукълары 
корьдигимизден эдебий, тарихий ве икътисадий язы ве мунакъашалара му- 
саад ве земин ола биледжек бу «Меджмуа»нынъ бир ань эввель чыкъмасы 
люзюмине къаиль олдыкъ. Добруджа тюрклерининъ къучагъында догъып, 
чокъ кучюк яшларында олан базы меджмуаларын интишар мейданындан 
аз вакъыт ичинде чекиле вирмелери умютсизлиге ве ясе (яскъа) дюшюр- 
миюр. Чюнки бунлар халкъымызын рекъабетсизлигинден (конкуренция- 
сы олмадыгъындан) зияде умют ве арзусындан тыш себеплер ве амеллер 
юзюнден девам идемемишлердир. Ёкъса миллетимиз окъумакъ, бильмек 
ве юксельмек дуйгъу ве истидаты яратылышында мевджут олдугъы киби, 
куньден-куне ве, бильхасса буюк мухаребеден сонъра, инкишаф хызыны 
алмакътадыр» [1, c. 1]. 

Башлангъычта 8 саифелик олып чыкъкъан «Эмель меджмуасы» бираз 
вакъыттан 40 саифелик олды. 1-нджи номеринден башлап 47-нджи но- 
меринеджек саифе сыралары узюльмеден девам этмекте эди. Лякин 1932 
сенесининъ 1-нджи (48) номеринден саифелери эр номерде янъыдан кось- 
терильгендир. Эминликнен сёйлемек мумкюн ки, о девирде миллий ме- 
дениетимизнинъ тарихини, миллий ичтимаиетимизни, азатлыкъ огърунда 
миллий арекетимизни объектив ве догъру суретте косьтерген къырымта- 
тарларынынъ екяне журналы «Эмель меджмуасы» эди. 

Заманына коре кенди девлетчилиги олса да, советлер режимининъ ида- 
реси алтында озь ватанында, Къырымда, шиддетли такъип ве зулум ке- 
чирген ватанпервер зиялыларымызнынъ советлернинъ шовинист рухуна 
уймагъан эсерлери арды-сыра «Эмель меджмуасы»нда басылып турды- 
лар. Меселя, Б.Чобан-заде ве А.Герайбайнынъ назм парчаларындан баш- 
лап, М.Нузет, К.Джаманакълы, А.Одабаш, Ш.Бектуре, Н.Челебиджихан, 
А.Лятиф-заде, У.Ипчи, А.Къадри-заде киби зенгин истидаткъа саип шаир 
ве языджыларымызнынъ эсерлери журналнынъ озюнде басылгъанындан 
гъайры, 1935 сенеси кене «Эмель меджмуасы» тарафындан Косьтенджеде 
«Къырым шиирлери» серлевасынен топлам оларакъ нешир этильди. Гъа- 
ет эдибане суретте язылгъан ишбу эсерлернинъ чокъусы ватан-Къырымгъа 
бесленген севги ве сыджакъ дуйгъуларнынъ, самимий мераметнинъ акси 
эдилер. Эсерлернинъ адларына дикъкъат этинъиз: М.Нузетнинъ «Къы- 
рымгъа», К.Джаманакълынынъ «Къырым дагълары», «Къырым чёллери», 
О.Рухийнинъ «Гузель Къырым», М.Ниязийнинъ «Добруджадан санъа се- 

лям кетирдим», «Ешиль ада», Темурджаннынъ (А.Одабашнынъ) «Юрдум» 
ве дигерлери. 

1920 сенелерининъ экинджи ярысындан башлап коммунистлер Къы- 
рымда улу И.Гаспринскийнинъ адыны да орталыкътан къалдырдылар. Ля- 
кин буюк мутефеккиримизнинъ халкъ юрегинде алгъан ерини онъа нисбе- 
тен къальплердеки сыджакъны сувутып оламадылар. Назмиет иле гъает аз 
огърашкъан эдиплер биле И.Гаспринскийге багъышлап шиирлер яздылар. 
Меселя, А.Одабашнынъ «Улу бабай» эсеринде буюк эдибимизнинъ алид- 
женап хызметлерине юксек къыймет кесиле ве гъарип татарнынъ миллий 
деградациясы себеплеринден башлыджалары косьтериле: 


Хэр кес келе ойнап куле яшай эди 
Яш Къырымнынъ бол бахытлы шенъ багърында, 
Ялан дюнья дженнетлери ясай эди 
Къарт татарнынъ сатып чыкъкъан юртларында... 


Аслында «Эмель меджмуасы»нынъ эдебиятшынас ве текстологлары- 
мыз ичюн де чокъ эмиети бар. Меселя, Ш.Бектуренинъ «Хакъкъым ичюн», 
Н.Челебиджиханнынъ «Бастырыкъ» киби шиирлерининъ метинлери эввель 
басылгъан вариантларынен къыяс этильсе, базы сёз шекиллери, атта услюп 
къалыбында биле феркъ сезилир ве шу парчаларнынъ озьгюн, асыл нус- 
халарыны тиклемек иши, дигер ильмий-эдебий тедкъикъатлар енгиллешир 
эди. «Эмель меджмуасы»нынъ 1940 сенесинеджек чыкъкъан 154 номерини 
тарап эдебий эсерлерни айрыджа чыкъарсакъ, занымызджа, бир къач том 
эдебий эсерлеримизнинъ топламыны да корьмек мумкюн оладжакътыр. 
Назм, несир ве драматургия саасында къалем ишлеткенлерден Б. Чобан-за- 
де, Джафер Сейдамет, М.Ниязий, А.Арслан, Мемет Алим Вани, А.Къадри- 
заде, Акъкъий Юнус, К.Джаманакълы, Чорабатыр, Къонъуратлы, Усеин 
Зеки, Шайип Вели, Махфуз, А.Лятиф-заде, Къобаддин Менша Меджит, Те- 
кин, Номан Байбору, Айран Токъ, Джавкъайтар, Мустафа Амет, Нуралдин, 
Эюп Муси, Неджип Аджы Фазыл, Адвие Ашым Умер, Раиф Герай, Кунь- 
сюер, Ариф Икмет, Риза Халил, Къырымлы Яныкъ, Осман Амди, Сервер 
Турупчы, Рефат Мидат, Чолпан, Абляким Джавулдар, Бекир Акъджар ве 
чешит аббревиатуралар алтында дигерлери бедий эсер бастыргъанларыны 
коремиз. Иште, «Эмель меджмуасы»нынъ бутюн 154 номерини тарай-тарай 
эдебий эсерлер иле багълы юкъарыдаки муэллифлерни айырдыкъ. 

Чокъ сенелер кечкен сонъ, яни 2010 сенеси, анкаралы Уньсал Акъташ- 
нынъ ишбу сойадлар, тахаллюслер ве базы аббревиатураларны ачыкълагъ- 
ан парчасы нешир этильди. Парчаны неширге азырлагъан уньлю лексико- 
графымыз, Къырымда (Къарасувбазарда) белли иш адамы Ресуль Велиляев 
тарафындан тешкиль этильген Б.Чобан-заде Фонду халкъара мукяфаты- 

нынъ лауреаты мерхум Саим Осман Карахан эди (Bahgesaray.-2010.— 
№ 63—-64.— C. 20). Уньсал Акъташ бойле ачыкълама япа: «Къырымлы 
Йылмаз» — Джафер Сейдамет Къырымэр; «Къырымлы Йигит» — доктор 
М. Эдиге Къырымал; «Орлу» — Селим Ортай; «Гюльтекин» — Ибраим 
Отар; «А.Къ.» — Амет Къаракъая; «Къырымсар» — Али Кемал Гёкгерай; 
«Темирчили» – Керим Токътар; «Тотманлы» – Бекир Акъджар (Бекир My- 
хиттин); «Текин» — Мюстеджип Улькюсал; «Добруджалы» — Мюстеджип 
Улькюсал; «М.У.» — Мюстеджип Улькюсал; «М.Я.» — Мурат Якъупогълу; 
«А.З.» — доктор Абдулла Зихни Сойсал; «M. Алач» – Сабри Арыкъан; «O.0.» 
— Сабри Арыкъан (ялынъыз 25-нджи номерде); «Тонъгъуч» — Исмаил Отар; 
«Чорабатыр» – Рашит Ашкъи; «Озькъырым» – Исмаил Отар [2, с. 20]. 

Тахаллюслер сырасыны косьтерген сонъ, Уньсал Акъташ бойле бир ме- 
ракълы изаат да къошмакъта: «Эмель» бюньесинде (къурулышында) даха 
бир къысым мюстеар (такъма ад) исимле чыкъан языларын сахиплерини 
озель себеплерле шу сафхада язмакъ дурумында дегилиз. Илерики йыллар- 
да уйгъун весилелерле бунлары да язмайы дюшюнюёрыз» [2, с. 20]. 

Косьтерильген шахсларнынъ бутюнчиги (Къырым язарларындан маада) 
къырымтатар эдебиятынынъ ич огренильмеген деври ве муэллифлеридир. 
Аслында «Эмель меджмуасы»нда нешир этильген бир чокъ шиирлер ве икя- 
елерден гъайры, аджайип драма эсерлери де булунмакъта. Назмиетимизни 
алсакъ, 1930 сенеси басылгъан энъ эввеля Мемет Ниязийнинъ инджилер 
вари дюльбер, терен фельсефий парчалары: «Булутлы бир уфукъ тулувы», 
«Койлю достума», «Рухумын энини» киби дёртлюклеринден башлаяракъ, 
1931 сенеси айры китап оларакъ чыкъкъан «Сагъыш» («Сагъынма») адлы 
назм джыйынтыгъына баргъанджек, иджадий ёнелишлерининъ юксекли- 
гини айрыджа къайд этмелимиз. Мемет Ниязийнинъ биринджи шиирлер 
джыйынтыгъы 1911 сенеси Истанбулда «Итхафат» («Багъышламалар») 
серлевасынен чыкъкъан эди. Бундан сонъ, биз онынъ назм парчаларыны 
«Яш татар язылары» (Истанбул, 1913) топламында, «Кок китап» (Истан- 
бул, 1919), «Къырым шиирлери» (Косьтендже, 1935) киби меджмуаларда 
да коремиз [3]. 

Аслында «Эмель меджмуасы»нда басылгъан шиирлерге козь ташлагъан- 
да, нелер корюнмекте? Къонъуратлынынъ «Заваллы халкъым» (1931), Усе- 
ин Зеккининъ «Асрет» (1931), А.Арсланнынъ «Ненемин масалы» (1931), 
Акъкъий Юнуснынъ (Багъчасарай «Зынджырлы» медресеси муаллимле- 
ринден) «Тарихтен бир давуш» (1931), Чорабатырнынъ (Рашит Ашкъининъ) 
«Тиль къурултайы» (1932), «Ниязийге» (1932), «Джуртумчюн» (1933), 
«Къырым, сенден кечемем» (1935), «Къайгъы» (1935), «Ниязий» (1935), 
«Турнам» /Осман Джудининъ хатрасына/(1935), «Джашларгъа» (1935), 
«Тилек» (1935), «Байрагъым» (1935), «Татарджылыкъ ясайлар деп зорлагъ- 
анларгъа» (1936), «Байрам» (1936), «Сюемен» (1936), «Джыйын ясадыкъ» 

(1936), «Кочелер» (1936), «Къаргъыш» (1937), «Къурултайджылара» (1937), 
«Ачув-къаргъыш» (1938), «Хайды, мылтыкъ башына» (1938), «Чатыргъа» 
(1938), «Атайгъа» /Ататюркке/ (1939), «Къочанайгъа» (1939), «Московла- 
ра» (1939), «Къырымлы джашларгъа» (1939), «Ах, Къырым» (1939), «Бир 
арслангъа бинъ аюв» (1940), Шаип Велининъ «Муаллим Ниязийге» (1933), 
Махфузнынъ «Ачлыкъ хатрелери» (1933), Къобаддин Менша Меджитнинъ 
«Къырымгъа» (1933), Номан Байборунынъ «Челебиджихангъа» (1934), 
«Ачув» (1938), Айран Токънынъ «Тилегим», (1934), «Джуртум ичюн» 
(1934), «Татарлыкъкъа» (1935), Джавкъайтарнынъ «Къырым» (1935), Му- 
стафа Аметнинъ «Ай, орайман» (1935), «Джуртум» (1937), Нуралдиннинъ 
«Миллет» (1935), Эюп Мусанынъ «Чилле геджеси» (1935), Неджип Аджы 
Аметнинъ «Ниязийнинъ ташына» (1935), Неджип Аджы Фазылнынъ «Та- 
тар къызына» (1935), Адвие Ашым Умернинъ «Гъарип торгъайман» (1935), 
Раиф Герайнынъ «Ешиль юрт» (1936), Куньсюернинъ «Ильхам бермий» 
(1936), «Талакъ болмасун» (1937), «Ешиль юрт» (1938), Ариф Икметнинъ 
«Москвагъа хитап» (1936), Мустафа Аметнинъ «Оксюз Алининъ тербиеси» 
(1936), «Къурултай» (1937), Б.Дж.-нинъ «Раиф Герай къардашыма» (1936), 
Токътамазнынъ «Достум Чорабатыргъа» (1936), А.Меметнинъ (Русчукъ) 
«Эшиткенден бери джанаман» (1936), Халиль Аблякимнинъ «Очум» (1937), 
«Джуремиз» (1937), М.Х.-нинъ «Челебиджихан» (1937), Риза Халилнинъ 
«Тилегим» (1937), C. Турупчынынъ (Варшава) «Къара талий» (1937), «Сал- 
гъыр къатында» (1938), M.A.B. (Мемет Аджы Ванининъ) «Койде джума» 
(1937), Осман Амдининъ «Бахарь» (1937), И.Ф.-нинъ «Къурултай» (1937), 
Нуреддин Болатнынъ «Апакъайларгъа» (1938), М.Ф.-нинъ «Шу джуректе 
не бар» (1938), Дерьядалнынъ «Миллете ол файдалы» (1938), Чолпаннынъ 
«Улькер»ге (1939), А.Б.Дж.-нинъ «Етим Джантемир» (1939). 

Икяелерни алсакъ, Текиннинъ (Мюстеджип Улькюсалнынъ) «Аджы 
Къадыр акъай» (1935), Мемет Аджы Ванининъ «Уюшалмагъан эки аркъа- 
даш» (1937), И. Сурманынъ «Балыкъчы Мурат» (1937). 

Драматургиягъа аит эсерлерден Текиннинъ (Мюстеджип Улькюсал- 
нынъ) «Байрам шенълиги» (1934), Неджип Аджы Фазылнынъ «Къырым» 
(1934), Сание Афетнинъ «Турмуш кузьгюси» (1939), Исмаил Аджы Зиядин 
«Чорабатыр» пьесасы хусусында (1940). 

Журналда басылгъан фольклор къысмыны да айрыджа анъып кечмек 
керектир. Чокъ зенгин лексика ве озьгюн бедий образларле джюлялангъан 
парчалар, халкъ агъыз яратыджылыгъымызнынъ битмез-тюкенмез бир оке- 
анус олдугъыны ачыкъ косьтермекте. Халкъымызнынъ бедий эдебиятындан 
айрылмаз къысмы сыфатында бугуньде де яшатылмасына имкянлар булун- 
макъта ве тилимизни сакъламакъ ичюн булуна бильмеси къаттый шарттыр. 
Меджмуанынъ сенелер девамындаки саифелеринде растладыгъымыз «Су- 
вукъ Сув мухаджирлер тюркюси», «Чорабатыр дестаны», «Къырым дестан- 

лары», «Къырымджа айтымлар», «Ногъайлар» (1933.— №8) [4], «Тюркю ве 
чынълар», «Фольклор топлама меселеси», «Къырым халкъ эдебияты ве саз 
шаирлери», «Чынъ ве чынъдаки макъсат», «Халкъ эдебияты», «Аталар сёз- 
лери», «Басылмаян аталар сёзлери», «Эдиге батыр», «Чынъларнынъ лугъ- 
атчеси» ве чокъ дигерлери. Даа къошмалы ки, бу ве бойле парчаларнынъ 
чокъусы ялынъыз бир номерде дегиль де, бир къач номерлер девамында 
басылдылар. 

Къырымтатар эдебиятынынъ тарихине келиндже, аля бугунь аз огре- 
нильген дереджеде олгъан ханлыкъ деври «Эмель меджмуасы»нда озю- 
нинъ аксини тапкъандыр. Журналнынъ 1-нджи номеринде «ІУ Махмуд 
Герайнынъ бир шиири» нам парчаны коремиз. Шиир XVII асырда язылса 
да, чокъсу сатырлары къолай-къолай окъула ве анълашыла. Эм бу парчаны 
окъугъанда, хатримизге эки асыр сонъ язылгъан Тохтаргъазынынъ язылары 
джанлана. Махмуд Герайда: 


Кими маиль олмуш мал дюньяе, 
Кими наиль олмуш тадж ве бекъае, 
Кими дервиш олмуш китмиш... 


У.Ш .Тохтаргъазынынъ «Дюньяда не вар?» парчасында: 


Кими киер алтын тадж, 
Кими бир пула мухтадж... 


Акъикъатен, классиклеримизнинъ языларыны талиль эткенде, базыда 
араларында асырларджа девир месафелери олса да, бири-бирине якъын- 
лыкъ, бири-дигеринен узьвийлик, тамырдаш, къардаш, ветандашлыкълары 
ачыкъ корюнмекте. 

1920 сенелерининъ экинджи ярысында Къырым матбаасында эдебия- 
тымызнынъ тарихини айдынлаткъан Б. Чобан-заде ве А.Лятиф-заденинъ 
ильмий макъалелери басылгъан эди. Шу саада шаиримиз А.Герайбай да 
баягъы чалышты. Лякин онынъ «Къырым эдебиятына бир бакъыш» адлы 
буюк аджимли ве зенгин малюматлы макъалеси ялынъыз вефатындан сонъ, 
кене де «Эмель меджмуасы» тарафындан нешир этильди. 

Юкъарыда «Эмель меджмуасы» 1930-нджы сенелери, Къырым теэссюф- 
ли ве къыйын вазиетте булундыгъы заман, къырымтатарлар ве оларнынъ 
вазиети акъкъында объектив хаберлер берип тура эди — деп къайд эттик. by- 
нынъ энъ ачыкъ мисали 1917 сенесиндеки биринджи къырымтатар миллий 
укюметининъ арбий министри Джафер Сейдаметнинъ макъалелеридир. 
Къырымтатар тилинде кендисине екяне, лякин метанетли ве джесюр мин- 
бер булгъан Дж. Сейдамет 1930-нджы сенелери «Эмель меджмуасы»нда 

«Иш», «Къырым истикълял давасы», «Къурултай ве Къырым истикълялы» 
киби аджайип макъалелеринде 1917—1918 сенелери Къырымда ве дигер 
тюркий регионларда миллий азатлыкъ арекетлери хусусында тафсилятлы 
ве зенгин малюмат бере. Бундан гъайры, Дж.Сейдамет къайсы бир укюмет- 
те къырымтатарлары хусусында чыкъышта булунса, «Эмель меджмуасы» 
аман шу акъта тафсилятлы хабер бере эди. 

1920-нджи сенелерининъ сонъу ве 1930-нджы сенелерининъ башында 
советлер девлетининъ бутюн кошелеринде олгъаны киби, Къырымда да де- 
шетли суретте «раскулачивание» арекети олып кечти. Бинълернен къырым- 
татар аилелери эвлеринден, мал-мулькюнден махрум къалып, бинълернен 
де ботен ерде къурбан олалар. Къырымдан чыкъарылып Урал дагъларына, 
Орта Асия къумлукъларына сюрюлелер. Шу арада Къырым матбуатында 
«кулакларны, хаинлерни джезалав вакъты кельди» къабильде яйгъара къо- 
парыла. Ачлыкъ, зорбалыкъ, олюм дешетине огърагъан бинълернен къа- 
баатсыз бала-чагъа, къарт-къуртны къорчалап — «by недир?!», «Бу артыкъ 
ачыкътан-ачыкъ геноциддир!» – деген лаф чыкъарылмады, чыкъарылама- 
ды... Къырымтатар тилинде тек «Эмель меджмуасы» бунъа къайгъыра биль- 
ди. Ветандашларына хисдеш, къальпдеш, дуйгъудашлыкъле джан-юректен 
яныкълады. Халкъымызнынъ усьтюнден зулумны токътатувгъа чагъырды. 
«Эмель меджмуасы»нынъ 1930 сенеси 11-нджи номеринде басылгъан «Бир 
кереден 48 вагон» [5] адлы макъаледе бойле хабер бериле: «Вахший ЧэКа 
бир къач сенеден бери Къырым муневверлерини, руханийлерини, зенгин 
сынфыны тутып-тутып хапс идиюр, ольдириюр, бузлу тундралар ичине 
сюргюн идиюр. Бинълердже гъайып идилен бу заваллылардан башкъа, ке- 
чен рамазан ичинде бир де топлуджа тевкъифате башланды. Къырым ярым 
адасынынъ хэр тарафыны бу дефа умумий бир атеш далгъалары къаплады. 
«Раскулачивание», яни варлыкълы кимселери парчаламакъ шиары алтын- 
да япылан бу вахишет нетиджесинде Къырымын бутюн койлеринден юзь- 
лер, бинълердже аналар чолукъ-чоджукъларыле берабер там манасыле ач- 
чыплакъ, перишан бир алда станция мевкъилерине къурбан чалынаджакъ 
хайван сюрюлери киби топланыр. Шехэрлерде бунлара варынаджакъ ер те- 
даригине лязим корюндиги кимселер де бунлары ичерие алмагъа джесарет 
идемеерек, ёллар ичине, къая къувукъларында къалырлар...». 

Бундан сонъ 1930-нджы сенелерининъ башында олып кечкен ачлыкъ да 
тафсилятлы оларакъ косьтерильмекте. Джафер Сейдаметнинъ бунъа махсус 
«Къырымда ачлыкъ» макъалеси де бардыр [6, с. 369—371]. 

Эбет, бу дешетли вакъиалар акъкъында ерли матбуатта я агъыз ачылмаз, 
я да бам-башкъа левхаларда косьтерилир эди. 

«Эмель меджмуасы» саифелеринде корюнген ярыкъ левхалардан бири 
де тарих илимидир. Ве тарих илимине далгъан шахсиетлерден энъ корюм- 
лиси де Керчь тарафларында догъгъан генчлеримизден Абдулла Зихни Сой- 

сал (1905—1983) эди. Онынъ тарих иле ильгили ильк парчасы «Лех архивле- 
ринде Къырым иле багълы весикъалар. Мурад Герай Султан бин Мубарек 
Герай Султаннынъ мектюби» нам серлевасыле «Эмель меджмуасы»нынъ 
1930 сенеси 19-нджы номеринде басылгъандыр [7]. «Эмель меджмуасы» 
саифелеринде Абдулла Зихни акъкъында бойле малюмат була бильдик. Аб- 
дулла Зихни Керчь дживарындаки койлерден биринде догъды. Истанбул да- 
рульфунуны тарих шубесини битирип дипломыны алгъан сонъ, Польшада, 
Краков университетининъ тарих факультетинде, доктора тезини япмагъа 
башлады.. 1933 сенеси анда докторлыкъ диссертациясыны къорчалады. 
Айны университетте ве Варшава университетининъ Шаркъ институтында 
чалышты. Сиясий меселелерде фааль иштирак этти. 

1930-нджы сенелери Къырым тарихинен багълы онларнен мукеммель 
араштырмалары «Эмель меджмуасы» дергисинде басылды. 1939 сенеси 
Варшавада Сойсалнынъ лехдже (полякча) «Ян Казимир деврине аит ве- 
сикъалар» адлы 104 саифели китабы нешир этильди [8]. Китапта Къырым 
ханларынынъ Лех къыралларына ёллагъан 54 ярлыгъы да лех тилине чев- 
рилип берильмекте. 

Тедкъикъатларынынъ бирисинде Лехистан архивлеринде булунгъан 
Къырым иле багълы весикъаларгъа дикъкъат чекерек, бойле хабер этмек- 
те: «Бахс идеджегим пек къыйметли весикъалар буранынъ китапханелери 
иле Умумий Архивинде (Glowny Archiwum) булунмакътадыр. Краковда 
булунанлар ХУП-ХУШ асырлара аит иди. Халбу ки, сонъ булдугъым Xa- 
зинелер ХУ асырын нихаетлери Be XVI асырын иптидаларындан башла- 
яракъ, сонъ заманлара къадар девам итмектедир. Бинаэналейх, бунларын 
арасында даха къыйметли ве интересан малюматы мухтива ярлыкъларын 
мевджудиетини мемнуниетле къайд идеджегим. Бу весаикъын (весикъа- 
ларын) Умумий Архивде булунан къысмы сонъ Лехистаннынъ инкъыса- 
мында (айрылмасында) Русиее накъиль идилерек, Петроград архивинде 
мухафаза идильмиш ве узун муддет орада къалдыкътан сонъра, енъи Ле- 
хистан хукюмети 1923 сенеси бунлары текрар эски ерине иадее муваф- 
факъ олмуштыр. Бу мухим весаикъын къысм-ы-азамы гузель къаблар де- 
рунинде гъает итина иле мухафыз идильмиш... Учь юзе къарип (якъын) 
ярлыгъын булунмакъта олдугъыны корьдим. Бунлар арасында ханлар та- 
рафындан эски лех лисанында язылмыш оланлары да вардыр. Бунларын 
ханлар тарафындан язылдыгъыны узеринде булунан мухюрлеринден анъ- 
лашылмакътадыр. Ичерсинде ики метро къадар узунлыгъында ве гъает 
гузель диваний хат иле языланлары да вардыр. Бу къыйметли хазиненинъ 
керек бизим ве керек Аврупа мюверрихлере (тарихчилерине) анджакъ 
эсаслы бирер менба оладжагъы ашикяр олмакъле берабер тюрк лисаныле 
огърашан ориенталистлер ичюн де буюк къыймети хаиз оладжакъла- 
рындан шупхэ ёкътур. Чюнки бунларда бугунь гъайр-ы-мюстамель олан 

(къулланылмагъан) пек эски тюркче (чагъатайджа — А.З.) келимелере 
сыкъ-сыкъ тесадуф идильмектедир...». 

Зихни А. Бир лех колонистининъ Къырым хатыраты // Эмель.- 1934.— 
№ 6.— C 1-7. 

Зихни A. Ислям Герай Ханнынъ лех къыралы иле муахедеси (антлашма- 
сы) // Эмель.- 1934.— № 9.— С. 1-19. 

Зихни A. Дёрдюнджи Мехмет Герай Ханнынъ Лехистана буюк ярдымы 
// Эмель.- 1934.— № 10.— С. 25-28; № 11.— C. 13-17; № 12.- С. 9-12. 

Зихни А. Тарихи къыйметли бир весикъа. (Бир эджнеби тарафындан 
Къырым ханына миннетдарлыкъ мектюби. Оригиналы толусынен бериль- 
мекте) // Эмель.— 1935.— № 2.- С. 11-16. 

Зихни А. Къырымын Тюркие ве Лехистан иле мунасебети. (Къырым 
ханлыгъына аит) // Эмель.— 1935.— № 8.- С. 8-18. 

Зихни А. Къырым Къанун-ы-Эсасийси. (Къырым ханлыгъына аит) // 
Эмель.— 1935. 9.— С. 13-21. 

Зихни A. Къырым Лехистан достлугъы. (Къырым ханлыгъына аит) // 
Эмель.- 1935.— № 10. С. 14—23, 29. 

Зихни A. Къара Мустафа – Александр Сулькевич // Эмель— 1936.— 
№ 1.— C. 16-22. 

Зихни А. Татарлара даир базы муляхазалар // Эмель.– 1936.— № 3. 
C. 9 — 15; № 4.— C.— 16-19; № 5.— С. 9-12; № 6.— С. 9-12. 

Зихни А. (Сойсал). «Прометей» миллетлерининъ диль конферансы. 
(Истикълял давасында булунгъан «Прометей» тешкилятына ашагъыда- 
ки регионларнынъ миллетлери киргендир: Азербайджан, Гурджистан, 
Дон, Идиль-Урал, Ингрия /Ижора/, Карелия, Коми, Къырым, Кубань, 
Шималий Кавказия, Туркистан ве Украина) // Эмель.– 1936.— № 7. 
C. 16-33. 

Зихни A. (Сойсал). Варшавада Къурултай байрамы. (Къырымдаки 
1-нджи Къурултайгъа даир) // Эмель.- 1937.— № 1.— C. 14—23. 

Зихни А. Къырымтатарларынынъ культуры ве къадынларнынъ тарихте- 
ки ролю // Эмель.- 1937.— № 4.- С. 25-27. 

Зихни А. (Сойсал). Варшавада Къурултай мерасиминде нутукълар // 
Эмель— 1938.— № 2.— С. 23-31. 

Зихни А. (Сойсал). «Эдиге батыр». (Макъале ве текст) // Эмель.- 1939.— 
№8 (141). C. 14-21; № 11 (144).— С. 22-25; № 12 (145).- С. 20-23; 1940.— 
№1 (146). C. 22—25; № 2 (147). C. 18—22; № 3 (148).- С. 15-19. 

Зихни А. (Сойсал)нынъ «Ян Казимир деврине аит весикъалар» китабы 
хакъкъында. (Макъаледе бойле дениле: Якъында Варшавадаки Шаркъ HH- 
ститутынынъ докторы Абдулла Зихни Сойсал аркъадашымызын лехдже 
(полякча) «Ян Казимир деврине аит весикъалар» намыле къыйметли бир 
китабы чыкъмыштыр. 104 буюк сахифейи ве учь адед ярлыгъын фото- 
графыны хави (къапсагъан) бу эсере...мезкюр Институтнынъ директоры 
мухтерем профессор, доктор Ольгерд Гурка ве айны институтнынъ реиси 
С.-сенатор Станислав Седлеки тарафындан ильк cé3 язылмыштыр. Сойсал 
тарафындан язылан баш языда Лехистаннынъ мухтелиф кутюпхане, аршив 
ве музелеринде Къырым ханлыгъына аит 1000-ге (!) якъын ярлыкълар бу- 
лундыгъындан бахс идиюр) // Эмель.- 1939.— № 8 (141). С. 26-28. 

Польшада Абдулла Зихни Сойсал иле берабер шу арада Къырым тари- 
хини чокътан ве терен огренгенлерден Арслан Кричинский (1887—1939) де 
булунмакъта эди. 1911 сенеси Санкт-Петербург университетининъ юридик 
факультетини битирдиктен сонъра, Арслан Кричинский Варшавагъа кетип 
мусульман джемиетлеринде фааль чалыша. 1917 сенеси къырымтатар Къу- 
рултайынынъ даветинен Къырымгъа келе. 1918 сенеси бу ерде Къырым 
укюметининъ башы Сулейман Сулькевичнинъ канцеляриясында реислик 
япа. Тамам шу арада Къырым архиви материалларыле файдаланаракъ, эки 
китаптан ибарет «Очерки русской политики на окраинах» чалышмасыны 
язып 1920 сенеси Бакуда нешир эте. 

Кене де шу арада «Эмель меджмуасы»нда Къырым тарихи иле багълы 
чалышмаларыны арды-сыра баскъан Къырымлы Абдулла огълу Асан эди. 
Истанбул архив ве кутюпханелеринде Къырым тарихи иле багълы араштыр- 
маларындан «Эмель меджмуасы»нда онынъ «Адиль Герай Султан» (1933), 
«Энъ эски заманлардан Герайлар деврине къадар» (1934), «Вияна огюнде 
Къырым суварилери» (1935), «Таракъ тамгъанынъ эфсанеси» (1935) киби 
тедкъикъатлары нешир этиле. 

Ишбу Къырым тарихчилери сырасына Амди Герайбайнынъ да чалыш- 
масыны къошаракъ, Джафер Сейдамет буюк гъурурнен чокътан арз эт- 
кен ильмий ёнелиш акъкъында махусус макъале яза. Серлевасыны «Ильк 
адым» къойып, яни «темель ташы къоюлды ве энди бу гъает муим ве керек- 
ли ильмий ёнелишни илерилетмек, осьтюрмек керек» манасында «Къырым 
тарихини, бильхасса миляддан беш-он асыр эввель Къырыма кельмиш ве 

ерлешмиш олан эски тюрк къабилелерининъ TapHXJIepH...» ишленеджеги- 
ни сёйлей. 

Нетиджелеме. Умумуен алгъанда, «Эмель меджмуасы» къырымтатар 
миллий медениети, тили ве эдебияты, ичтимаиети ве тарихининъ энъ пар- 
лакъ саифелеринден биридир. 1930-нджы сенелери Къырымдаки халкъы- 
мыз дешетли зорбалыкъ, зулум, мутхиш репрессия ве гъайыплар алтында 
булундыгъы заман, башкъа бир муитте ве дурумда булунгъан диаспора- 
мызнынъ акъыл-ферасети, тешкилий усталыгъы, къайнакъ руху ве миллий 
ирадеси саесинде къырымлылыкъны, ветанперверликни, миллий гъурур ве 
миллий азатлыкъны кене де байракъ этип котерип, самимий ынтылышлар- 
ле миллий ёнелишимизни, медений ве тарихий акъынтымызны дурдурма- 
дан чалыштыртты. 

«Эмель меджмуасы»нда акс этильген вариет бугуньде джумлемиз ичюн 
алтын бир фонд олмасындан гъайры, арды-аркъасы кесильмез, битмез-тю- 
кенмез медений ве тарихий гъыда чокърагъыдыр дее билирмиз. 

Наши «Стремления» (1930-1940) 

Аннотация. Одним из наиболее авторитетных журналов на крымско- 
татарском языке 1930-х годов является журнал «Эмель», издававшийся 
в местечке Пазарчик (Румыния) с 1-го января 1930 года по 1940-й год. В 
отличие от всей другой крымскотатарской периодики «Эмель» вплоть до 
конца 1930-х годов был арабографичным и лишь последние номера вышли 
латинизированным шрифтом. Всего издано 154 номера. Характер журнала 
в логотипе указан следующим образом: «Научный, литературный, обще- 
ственный и экономический журнал. Выходит один раз в 15 дней». Глав- 
ным редактором журнала являлся известный крымскотатарский писатель, 
публицист и общественный деятель Мюстеджип Аджы Фазыл (Улькюсал). 

В журнале систематически отражались различные проблемы языка, 
литературы, культуры и общественной жизни крымских татар. В том чис- 
ле многочисленные критические замечания по выводам языковых конфе- 
ренций 1927, 1929 и 1934 годов, а также дискуссий о крымскотатарском 
литературном языке. Опубликован объемный художественный материал: 
поэзия, проза, драматургия. Множество статей посвящено критике сталин- 
ской политики в СССР. Разоблачались истинные причины раскулачивания 
и многочисленных репрессий национальных кадров, ученых, писателей и 
учителей в Крыму. 

В статье в общих чертах анализируется содержательная часть издания, 
связанная с крымскотатарской диаспорой Румынии. Делается попытка 
атрибуции некоторых псевдонимов и аббревиатур. 


Ключевые слова: Крымскотатарская периодическая печать, арабогра- 
фичный журнал «Эмель», крымскотатарские поэты и писатели 1930-х го- 
дов, фольклор, проблемы становления и развития крымскотатарского лите- 
ратурного языка. 

Our "Emel" ("Aspiration") (1930-1940) 


Ismail Kerimov 


(Sh. Marjani Institute of History of Tatarstan Academy of Sciences; 
SBEEHE RC «F. Yakubov Crimean Engineering and Pedagogical 
University») 


Abstract. One of the most respected journals in the Crimean Tatar language, in 
1930s was “Emel” (“Aspiration”), which was published in Pazarchik (Romania) 
from the 1* of January of 1930s up to the 1940s. *Emel* was arabographic up 
to the end of the 1930s, and only the last issues were published in Latin. Totally 
there were published 154 issues. The style of the journal in logotype was shown 
like this: "Scientific, literary, public and economical journal. Published once in 
15 days". Chief editor of the journal was popular Crimean Tatar writer, publicist 
and public figure Mistergip Fazil (Ulkusal). Different problems of the language, 
literature, culture and public life were highlighted regularly and published in the 
journal. At the same time there were given critical articles, reviews on the results 
of the scientific conferences of 1927, 1929, 1934 and discussions of Crimean Tatar 
literary language materials. A very big amount of literary material was published 
and discussed there: fiction literature, poetry, drama. Lots of articles were devoted 
to Stalin s policy in the USSR. Real reasons of repressions against kulaks 
(wealthy citizens of the USSR) were presented and analyzed, severe repressions 
against Crimean Tatar specialists: scholars, writers and teachers of the Crimea 
were highlighted on the pages of the journal. The given article also analyzes the 
content of the journal connected with the Crimean Tatar diaspora in Romania. The 
attribution of some pseudonyms and abbreviations are given as well. 


Keywords: Crimean Tatar periodicals, arabographic journal “Emel”, Crimean 
Tatar poets and writers of 1930s, folklore, problems of coming into being and 
development of the Crimean Tatar literary language 

